CELEX: 32018D1921
Language: sl
Date: 2018-12-04 00:00:00
Title: Izvedbeni sklep Sveta (EU) 2018/1921 z dne 4. decembra 2018 o spremembi Izvedbenega sklepa 2013/191/EU o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost

7.12.2018   
               
               
                  SL
               
               
                  Uradni list Evropske unije
               
               
                  L 311/36
               
            
         IZVEDBENI SKLEP SVETA (EU) 2018/1921
         z dne 4. decembra 2018
         o spremembi Izvedbenega sklepa 2013/191/EU o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z Izvedbenim sklepom Sveta 2013/191/EU (2) je bilo Latviji dovoljeno, da uvede posebni ukrep, ki odstopa od točke (a) člena 26(1) in členov 168 in 168a Direktive 2006/112/ES (v nadaljnjem besedilu: posebni ukrep). Z izvedbenim sklepom Sveta (EU) 2015/2429 (3) je bilo dovoljenje za uporabo posebnega ukrepa naknadno spremenjeno in podaljšano do 31. decembra 2018.
                  
               
                     (2)
                  
                  
                     Posebni ukrep omeji pravico do odbitka na 50 % davka na dodano vrednost (DDV) za nakup, zakup, nakup znotraj Skupnosti in uvoz osebnih avtomobilov, katerih največja dovoljena teža ne presega 3 500 kilogramov in ki imajo poleg sedeža za voznika še največ osem sedežev, ter za izdatke v zvezi z vzdrževanjem, popravilom in gorivom za take osebne avtomobile.
                  
               
                     (3)
                  
                  
                     Z dopisom, ki ga je Komisija evidentirala 20. junija 2018, je Latvija zaprosila za dovoljenje za nadaljnjo uporabo posebnega ukrepa, da bi lahko omejila pravico do odbitka za izdatke za nekatere osebne avtomobile, ki se ne uporabljajo izključno za poslovne namene.
                  
               
                     (4)
                  
                  
                     Komisija je z dopisom z dne 7. septembra 2018 prošnjo Latvije posredovala drugim državam članicam. Z dopisom z dne 10. septembra 2018 je Latvijo uradno obvestila, da ima vse informacije, potrebne za presojo zahteve.
                  
               
                     (5)
                  
                  
                     Latvija je v skladu s členom 6(2) Izvedbenega sklepa (EU) 2015/2429 predložila poročilo, ki vključuje pregled odstotka, določenega za odbitek DDV. Na podlagi trenutno razpoložljivih informacij Latvija trdi, da je omejitev na 50 % še vedno upravičena in primerna.
                  
               
                     (6)
                  
                  
                     Podaljšanje posebnega ukrepa bi bilo treba časovno omejiti, da se lahko pregledajo potreba po takem ukrepu, njegova učinkovitost in ustrezen odstotek. Zato bi bilo treba glede na pozitiven učinek posebnega ukrepa na upravno breme davkoplačevalcev in davčnih organov Latviji dovoliti, da še naprej uporablja posebni ukrep za dodatno omejeno obdobje, in sicer do 31. decembra 2021.
                  
               
                     (7)
                  
                  
                     Če Latvija meni, da je potrebno nadaljnje podaljšanje posebnega ukrepa po letu 2021, bi morala Komisiji najpozneje do 31. marca 2021 predložiti poročilo, ki vključuje pregled veljavnega odstotka, skupaj s prošnjo za podaljšanje.
                  
               
                     (8)
                  
                  
                     Posebni ukrep bo imel zgolj zanemarljiv učinek na skupni znesek davčnih prihodkov, zbranih na stopnji končne porabe, in ne bo negativno vplival na lastne vire Unije iz pobranega DDV.
                  
               
                     (9)
                  
                  
                     Izvedbeni sklep 2013/191/EU bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Člen 6 Izvedbenega sklepa 2013/191/EU se nadomesti z naslednjim:
            
               
                  „Člen 6
                  
                     1.   Ta sklep se uporablja od 1. januarja 2016 in preneha veljati 31. decembra 2021.
                  
                  
                     2.   Prošnja za podaljšanje dovoljenja iz tega sklepa se predloži Komisiji do 31. marca 2021 ter se ji priloži poročilo, ki vključuje pregled odstotka iz člena 1.“
                  
               
            
         
         
            Člen 2
            Ta sklep začne učinkovati na dan uradne obvestitve.
            Uporablja se od 1. januarja 2019.
         
         
            Člen 3
            Ta sklep je naslovljen na Republiko Latvijo.
         
         
            V Bruslju, 4. decembra 2018
            
               
                  Za Svet
               
               
                  Predsednik
               
               H. LÖGER
            
         
         
            (1)  UL L 347, 11.12.2006, str. 1.
         
            (2)  Izvedbeni sklep Sveta 2013/191/EU z dne 22. aprila 2013 o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 113, 25.4.2013, str. 11).
         
            (3)  Izvedbeni sklep Sveta (EU) 2015/2429 z dne 10. decembra 2015 o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 334, 22.12.2015, str. 15).